b'\n_START_ARTICLE_\nPektin\n_START_PARAGRAPH_\nPektin je strukturni heteropolisaharid, v katerem se izmenjujejo odseki galakturonske kisline z ramnozo. V rastlini ga najdemo ve\xc4\x8dinoma v obliki protopektina (enaka sestava kot pektin, le dalj\xc5\xa1e molekule), ki je del rastlinske celi\xc4\x8dne stene. Leta 1825 je pektin prvi\xc4\x8d izoliral in opisal Henri Braconnot. Danes ga pridobivajo ve\xc4\x8dinoma z ekstrakcijo iz jabolk in plodov citrusov. Uporablja se v terapiji kot emoliens in antidiaroik, v farmacevtski tehnologiji, kozmeti\xc4\x8dni industriji predvsem pa v prehrambeni industriji (gelirno sredstvo v marmeladah, sla\xc5\xa1\xc4\x8dicah, kot stabilizator v sadnih sokovih, mle\xc4\x8dnih napitkih in kot dietna vlaknina).\n_START_SECTION_\nBiologija\n_START_PARAGRAPH_\nVse zelene rastline vsebujejo veliko polisaharidov, med njimi tudi pektin, ki skupaj s celulozo dolo\xc4\x8data konsistenco in druge lastnosti sadja in zelenjave. V rastlinskih celicah je ve\xc4\x8dina pektina v obliki protopektina, ki ima enako sestavo kot pektin, le molekule so dalj\xc5\xa1e. Protopektin v rahlo kislem mediju in pod vplivom pektinaz prehaja v pektin. Protopektina je najve\xc4\x8d v primarni celi\xc4\x8dni steni rastlin, kjer deluje kot nekak\xc5\xa1en cement in hidratacijski element za celulozno mre\xc5\xbeo ter v neolesenelih delih rastline (najve\xc4\x8d ga je v nezrelem sadju)._NEWLINE_Vsebnost in sestava pektina je odvisna od vrste rastline, rastlinskega dela in \xc5\xbeivljenjskega ciklusa rastline. Med zorenjem se pektin in protopektin pod vplivom pektinaz in pektinesteraz razgrajujeta do monosaharidnih enot, zato se sade\xc5\xbe med tem procesom zmeh\xc4\x8da._NEWLINE_Pektin je neprebavljiv polisaharid in prehaja \xc4\x8dlove\xc5\xa1ko \xc4\x8drevo bolj ali manj v nespremenjeni obliki. Je topna vlaknina.\n_START_SECTION_\nSposobnost geliranja\n_START_PARAGRAPH_\nPektin lahko tvori gele, ki nastanejo razli\xc4\x8dno hitro in po razli\xc4\x8dnih postopkih. Na sposobnost geliranja pa vplivajo razli\xc4\x8dni dejavniki: temperatura, tip pektina, stopnja esterifikacije in amidiranja, pH, sladkorji, ostali topljenci in kalcij. Za nastanek gela se morajo deli homogalakturonana kri\xc5\xbeno povezati v tridimenzionalno mre\xc5\xbeo, v katero se ujame voda in ostale molekule. HM pektini tvorijo gel s povezovanjem polimerov v sti\xc4\x8di\xc5\xa1\xc4\x8dnih to\xc4\x8dkah (ang. Junction zone), kjer so glavne vodikove in hidrofobne interakcije med metilnimi skupinami. Zaradi negativnega naboja pektinskih verig, ki povzro\xc4\x8di odboj in nezmo\xc5\xbenosti tvorbe vodikovih vezi med ioniziranimi verigami, se tak\xc5\xa1en gel lahko tvori le pri nizkem pH. LM pektini tvorijo s kalcijevimi ioni dober gel tipa \xc5\xa1katle za jajca. Tu pride do ionske povezave dveh karboksilnih verig, s pomo\xc4\x8djo kalcijevih mosti\xc4\x8dkov ob sodelovanju vodikovih vezi. Optimalna stopnja esterifikacije pektina za tvorbo dobrega gela je 5%.\n_START_SECTION_\nSposobnost stabilizacije\n_START_PARAGRAPH_\nTa lastnost pektinov se uporablja predvsem za stabilizacijo proteinov, npr. mleka. Za stabilizacijo so bolj primerni HM pektini, saj se manj adsorbirajo na povr\xc5\xa1ino beljakovin kot LM. Za stabilizacijo je osnovna interakcija pektinov s proteini pod njihovo izoelektri\xc4\x8dno to\xc4\x8dko. Negativno nabiti pektin reagira s pozitivno nabitim proteinom.\n_START_SECTION_\nDelovanje\n_START_PARAGRAPH_\nPektin deluje emolientno, mucilaginozno, antidiaroi\xc4\x8dno, zni\xc5\xbeujeje raven krvnega holesterola (v \xc4\x8drevesju se pove\xc4\x8da viskoznost in s tem zmanj\xc5\xa1a absorpcija holesterola), zavira razvoj tumorjev, ve\xc5\xbee te\xc5\xbeke kovine, v debelem \xc4\x8drevesju ga \xc4\x8drevesne bakterije razgradijo in pri tem se sprostijo kratko veri\xc5\xbene ma\xc5\xa1\xc4\x8dobne kisline, ki dobro vplivajo na zdravje.\n_START_SECTION_\nUporaba\n_START_PARAGRAPH_\nNajpogosteje se pektin uporablja v prehrambeni industriji kot sredstvo za geliranje, zgo\xc5\xa1\xc4\x8devanje in stabiliziranje (v marmeladah, \xc5\xbeelejih, sadnih sokovih, sla\xc5\xa1\xc4\x8dicah, mle\xc4\x8dnih in sirotkinih napitkih). LM pektin se kot stabilizator lahko uporablja tudi v solatnih prelivih, majonezah,\xe2\x80\xa6.. Je tudi dietna vlaknina. V kozmeti\xc4\x8dni industriji je najve\xc4\x8dkrat uporabljen kot stabilizator. V medicini se pektin zaradi pove\xc4\x8danja viskoznosti in volumna blata uporablja proti zaprtju in diareji. Zaradi demulcentnega (tvori film na sluznici in zmanj\xc5\xa1a dra\xc5\xbeenje) delovanja se uporablja tudi v pripravkih za bole\xc4\x8de grlo. Pektin pa se lahko uporablja tudi kot rastlinsko lepilo, npr. v cigaretni industriji za popravilo strganih toba\xc4\x8dnih listov na cigarah.\n_START_SECTION_\nStatus\n_START_PARAGRAPH_\nV Ameriki pektin spada pod GRAS (Generally recognized as safe) in se lahko dodaja vsaki prehrani v skladu z dobro proizvodnjo prakso. Tudi FAO/WHO navajata, da pektin spada pod varne snovi. Po INS (International Numbering System) je pektin ozna\xc4\x8den s \xc5\xa1tevilko 440, v Evropi z E440(i) za neamidiran pektin in E440(ii) za amidiranega.\n_START_SECTION_\nZgodovina\n_START_PARAGRAPH_\nKljub temu, da so vlogo pektina v marmeladi poznali \xc5\xbee mnogo prej, ga je leta 1825 prvi\xc4\x8d izoliral in opisal Henri Braconnot.\xc4\x8cez \xc4\x8das so proizvajalci konzerviranega sadja s pomo\xc4\x8djo izdelovalcev sadnih sokov, iz jabol\xc4\x8dnega soka pridobivali posu\xc5\xa1en jabol\xc4\x8dni tropin, katerega so kuhali in pridobili ekstrakt pektina. V dvajsetih in tridesetih letih prej\xc5\xa1njega stoletja pa so se v Ameriki in Evropi razvile tovarne, ki so pridobivale ekstrakt pektina prav tako iz posu\xc5\xa1enega jabol\xc4\x8dnega tropina in tudi lupin citrusov. Najprej je bil pektin na tr\xc5\xbei\xc5\xa1\xc4\x8du kot teko\xc4\x8di ekstrakt, danes pa predvsem kot suhi zaradi la\xc5\xbejega shranjevanja in rokovanja.'